CELEX: C2004/228/64
Language: el
Date: 2004-09-11 00:00:00
Title: Υπόθεση C-312/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών που ασκήθηκε στις 23 Ιουλίου 2004

11.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/31
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών που ασκήθηκε στις 23 Ιουλίου 2004
   (Υπόθεση C-312/04)
   (2004/C 228/64)
   Η Επιτροπή των Ευρωπαϊκών Κοινοτήτων, εκπροσωπούμενη από τους Günter Wilms και Alexander Weimar, άσκησε στις 23 Ιουλίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου των Κάτω Χωρών.
   Η προσφεύγουσα ζητεί από το Δικαστήριο:
   
               1.
            
            
               Να διαπιστώσει ότι το Βασίλειο των Κάτω Χωρών,
               
                           α)
                        
                        
                           κατά το χρονικό διάστημα μέχρι την 1η Ιανουαρίου 1992 σε ορισμένες περιπτώσεις υπονοιών παρανομίας σχετικά με μεταφορές εμπορευμάτων υπό το κάλυμμα δελτίων TIR, μη προβαίνοντας δραστικά στις αναγκαίες ενέργειες για να καθοριστούν γρήγορα τα δικαιώματα των Κοινοτήτων επί των ιδίων πόρων τους·
                        
                     
                           β)
                        
                        
                           κατά το χρονικό διάστημα από την 1η Ιανουαρίου 1992 μέχρι και το 1994 σε ορισμένες περιπτώσεις υπονοιών παρανομίας σχετικά με μεταφορές εμπορευμάτων υπό το κάλυμμα δελτίων TIR, καθορίζοντας με καθυστέρηση τα δικαιώματα των Κοινοτήτων επί των ιδίων πόρων τους και έτσι θέτοντας με καθυστέρηση τους πόρους αυτούς στη διάθεση της Επιτροπής και
                        
                     
                           γ)
                        
                        
                           μη καταβάλλοντας τους σχετικούς τόκους υπερημερίας,
                        
                     παρέβη τις υποχρεώσεις που έχει από τα άρθρα 2, παράγραφος 1, 6, παράγραφος 2, 10, παράγραφος 1, και 11 του κανονισμού (ΕΟΚ, Ευρατόμ) αριθ. 1552/89 του Συμβουλίου, της 29ης Μαΐου 1989 (1), για την εφαρμογή της αποφάσεως 88/376/ΕΟΚ, Ευρατόμ για το σύστημα των ιδίων πόρων των Κοινοτήτων.
            
         
               2.
            
            
               Να καταδικάσει το Βασίλειο των Κάτω Χωρών στα δικαστικά έξοδα.
            
         Ισχυρισμοί και κύρια επιχειρήματα:
   Μετά από επίσκεψη ελέγχου στις Κάτω Χώρες το 1997, η Επιτροπή διαπίστωσε καθυστέρηση σχετικά με τον καθορισμό των ιδίων πόρων από τελωνειακούς δασμούς. Η καθυστέρηση αυτή αφορούσε μη εκκαθαρισμένα δελτία TIR τα οποία είχαν χρεωθεί για την περίοδο 1991–1993 και για τα οποία οι ολλανδικές αρχές απέστειλαν με καθυστέρηση τα εντάλματα πληρωμής.
   Μολονότι πριν από το 1992 δεν υφίστατο συγκεκριμένη διάταξη που να αναφέρει εντός ποιας προθεσμίας το τελωνείο αναχωρήσεως πρέπει να αντιδράσει μετά την κανονική περάτωση της εμπορικής πράξεως, δεν δύναται να συναχθεί ότι τα κράτη μέλη δεν οφείλουν να ενεργήσουν πριν διαπιστωθεί η παράβαση και, εν ανάγκη, πριν καθοριστεί ο τόπος όπου αυτή διαπράχθηκε. Οι ολλανδικές αρχές δεν ενήργησαν με την επιμέλεια που απαιτείται για να διασφαλιστούν τα οικονομικά συμφέροντα της Κοινότητας. Εν προκειμένω, το ένταλμα πληρωμής απεστάλη μετά από χρονικό διάστημα που κυμαίνεται από 2 χρόνια και 4,5 μήνες έως 2 χρόνια και 10 μήνες μετά τη χρέωση του δελτίου. Κατά την Επιτροπή, δεν μπορεί να θεωρηθεί ότι ένα τόσο μεγάλο χρονικό διάστημα στοιχεί με την κατά τα πιο πάνω επιμέλεια.
   Από την 1η Ιανουαρίου 1992 οι ισχύουσες εν προκειμένω κοινοτικές διατάξεις, σε συνδυασμό με το άρθρο 11 της Συμβάσεως TIR, τάσσουν ειδικές προθεσμίες εντός των οποίων τα κράτη μέλη πρέπει να λαμβάνουν τα αναγκαία μέτρα. Η Επιτροπή δεν μπορεί να συμφωνήσει με τις παρατηρήσεις των ολλανδικών αρχών ότι οι σχετικές προθεσμίες περιέχονται μόνο σε διοικητικές διατάξεις και όχι σε νομοθετικές ρυθμίσεις και ότι από νομικής απόψεως δεν είναι ορθό να γίνει είσπραξη πριν ολοκληρωθεί η διαδικασία εκ των υστέρων επιβολής δασμών.
   Εφόσον, όπως έδειξε ο έλεγχος που έγινε από την Επιτροπή, οι Κάτω Χώρες προχώρησαν σε εισπράξεις κατά μέσον όρο μετά ένα έτος από τη λήξη της προθεσμίας 15 μηνών και ως εκ τούτου έθεσαν με καθυστέρηση τους ίδιους πόρους στη διάθεση της Επιτροπής, οι Κάτω Χώρες οφείλουν εν προκειμένω τόκους υπερημερίας.
   
      (1)  ΕΕ L 155 της 7.6.1989, σ. 1.